রাজ্যে যে পঞ্চায়েতগুলি প্রথম দফায় বিশ্বব্যাঙ্কের প্রকল্পের অধীনে ঋণ পেয়েছিল, তারা এই আর্থিক বর্ষে আর ঋণ পাবে না। এমনই সিদ্ধান্ত নিল কেন্দ্রীয় সরকার। ফলে রাজ্যের প্রায় এক হাজারটি গ্রাম পঞ্চায়েত এ বছর ‘গ্রাম পঞ্চায়েত সশক্তিকরণ প্রকল্প’-এর দ্বিতীয় পর্যায়ের কোনও টাকা পাচ্ছে না। এর ফলে প্রতিটি গ্রাম পঞ্চায়েত গড়ে  বছরে এক কোটি টাকা করে, পাঁচ বছরে মোট পাঁচ কোটি টাকা হারাবে। রাজ্য সরকার অবশ্য প্রস্তাব দিয়েছিল, সাড়ে তিন হাজার গ্রাম পঞ্চায়েতের সবগুলিকেই যেন বিশ্বব্যাঙ্কের ঋণ দেওয়া হয়। কিন্তু কেন্দ্রীয় সরকার জানিয়ে দিয়েছে, যেহেতু চতুর্দশ কেন্দ্রীয় অর্থ কমিশন আগের বারের তুলনায় অনেক বেশি টাকা দিচ্ছে পঞ্চায়েতগুলিকে তাই প্রথম পর্যায়ে যে এক হাজার গ্রাম পঞ্চায়েত আইএসজিপি প্রকল্পে টাকা দিয়েছে তাদের জন্য আর ঋণ নেওয়ার প্রয়োজন নেই। তবে রাজ্য পঞ্চায়েত ও গ্রামোন্নয়ন দফতরের এক কর্তা বলেন, ‘‘ঋণ না পেলেও, ওই গ্রাম পঞ্চায়েতগুলিকে প্রশিক্ষণ ও পরিকাঠামোগত পরামর্শ দেওয়া হবে।’’ দ্বিতীয় পর্যায়ে টাকা মিলবে না, এ কথা এখনও সরকারি ভাবে জানেন না গ্রাম পঞ্চায়েত প্রধানরা। তাঁদের কয়েকজন বললেন, ‘‘প্রথম পর্যায়ে যে ভাবে ঋণের টাকায় উন্নয়ন হয়েছে, সেই অনুসারে আমরা অ্যাকশন প্ল্যান তৈরিও করে ফেলেছিলাম। টাকাটা না পেলে ধাক্কা খাবে উন্নয়নের গতি।’’